พรรคปวงชนไทย

พรรคปวงชนไทย เป็นพรรคการเมืองไทยที่ก่อตั้งขึ้นในวันที่ 29 ตุลาคม ปี พ.ศ. 2561 ในชื่อ พรรคพลังปวงชนไทย และมีสมาชิกได้รับเลือกตั้งเป็นสมาชิกสภาผู้แทนราษฎร จากการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562
ประวัติ.
พ.ศ. 2561.
พรรคพลังปวงชนไทย ได้ยื่นจดจองชื่อพรรคต่อ กกต. เมื่อวันจันทร์ที่ 5 มีนาคม พ.ศ. 2561 จากนั้นทางพรรคได้จัดการประชุมวิสามัญใหญ่เพื่อเลือก หัวหน้าพรรค เลขาธิการพรรค และคณะกรรมการบริหารพรรค ซึ่งที่ประชุมมีมติเลือกนาย นิคม บุญวิเศษ เป็นหัวหน้าพรรค และนาย จรินทร์ เฮียงกุล เลขาธิการพรรค นายพันธุ์ศักดิ์ ซาบุ นายทะเบียนสมาชิกพรรค ดร.ชนัญชิดา กั้ววิจารย์ เหรัญญิกพรรค ได้ทำการยื่นจดทะเบียนจัดตั้งพรรคต่อ กกต. เมื่อวันที่ 7 กรกฎาคม พ.ศ. 2561 
ต่อมาในการประชุมคณะกรรมการเลือกตั้ง ครั้งที่ 55/2561 (19) เมื่อวันจันทร์ที่ 22 ตุลาคม พ.ศ. 2561 ที่ประชุมมีมติให้รับจดทะเบียนจัดตั้งพรรคพลังปวงชนไทยไว้ในทะเบียนพรรคการเมือง เลขที่ 15/2561 ตั้งแต่วันจันทร์ที่ 29 ตุลาคม พ.ศ. 2561 และได้มีการประกาศลงราชกิจจานุเบกษา เมื่อวันที่ 13 ธันวาคม พ.ศ. 2561 และมี โชคสมาน สีลาวงษ์ อดีตรัฐมนตรีช่วยว่าการกระทรวงคมนาคม เป็นประธานยุทธศาสตร์พรรค
จากนั้นทางพรรคพลังปวงชนไทยได้เชิญพลเอก ชัยสิทธิ์ ชินวัตร อดีต ผู้บัญชาการทหารบก และอดีต ผู้บัญชาการทหารสูงสุด มาเป็นประธานที่ปรึกษาพรรค
พ.ศ. 2563.
พรรคพลังปวงชนไทย ได้จัดประชุมในปี 2563 โดยการประชุมครั้งดังกล่าวได้มีมติเลือก นิคม บุญวิเศษ เป็นหัวหน้าพรรคอีกสมัย และพลเอก ชัยสิทธิ์ ชินวัตร ได้ปรากฏตัวเข้าร่วมการประชุมครั้งนั้นด้วย
พ.ศ. 2566.
ในวันที่ 2 กุมภาพันธ์ พ.ศ. 2566 นายนิคมได้ยื่นหนังสือลาออกจากสมาชิกพรรคก่อนจะย้ายไปสมัครเป็นสมาชิกพรรคเพื่อไทยทำให้พ้นจากตำแหน่งหัวหน้าพรรคและคณะกรรมการบริหารพรรคชุดปัจจุบันต้องพ้นจากตำแหน่งทั้งคณะ
นายพันธุ์ศักดิ์ ซาบุ ได้รับเลื่อนขึ้นมาเป็นสมาชิกสภาผู้แทนราษฎร พรรคพลังปวงชนไทย แทนตำแหน่งที่ว่างลง ประกาศ ณ วันที่ 8 กุมภาพันธ์ พ.ศ. 2566 
ในวันที่ 19 มีนาคม พ.ศ. 2566 พรรคพลังปวงชนไทยได้จัดการประชุมใหญ่สามัญประจำปีเพื่อเลือกตั้งคณะกรรมการบริหารพรรคชุดใหม่แทนชุดเก่าซึ่งที่ประชุมมีมติเลือกนายเอก จาดดำ อดีตรองหัวหน้าพรรค และนายพันธุ์ศักดิ์ ซาบุ อดีตนายทะเบียนพรรค ให้ดำรงตำแหน่งหัวหน้าพรรคและเลขาธิการพรรคคนใหม่ พร้อมคณะกรรมการบริหารพรรคชุดใหม่อีก 12 คนรวมเป็น 14 คน
ในวันที่ 24 สิงหาคม 2566 นายเอกได้ยื่นหนังสือลาออกจากสมาชิกพรรคทำให้พ้นจากตำแหน่งหัวหน้าพรรค และคณะกรรมการบริหารพรรคต้องพ้นจากตำแหน่งทั้งคณะ
พ.ศ. 2567.
พรรคพลังปวงชนไทย ได้ทำการประชุมใหญ่สามัญประจำปี 2567 ในวันที่ 27 เมษายน 2567 ที่อาคารสุขอนันต์ จังหวัดสมุทรปราการ การประชุมครั้งนี้เป็นการประชุมเพื่อเลือกตั้งคณะกรรมการบริหารพรรคชุดใหม่ โดยนายเอกสิทธิ์ คุณานันทกุล อดีตสมาชิกสภาผู้แทนราษฎรแบบบัญชีรายชื่อ พรรคพลังประชารัฐ ได้รับการเลือกอย่างท่วมท้นเป็นหัวหน้าพรรคคนใหม่ โดยมี นายอนันตชัย คุณานันทกุล ร่วมงานในครั้งนั้นด้วย และในวาระเดียวกันนี้ ได้มีการเปลี่ยนโลโก้พรรค เป็นรูปหัวใจคู่ เปลี่ยนคำย่อใหม่ เปลี่ยนชื่อพรรคในภาษาอังกฤษใหม่ และเปลี่ยนคำขวัญของพรรคใหม่ รวมไปถึงนโยบายที่มุ่งเน้นช่วยเศรษฐกิจพี่น้องประชาชนเป็นสำคัญ นับเป็นการเปลี่ยนแปลงครั้งสำคัญ
พ.ศ. 2568.
ต่อมาในวันที่ 30 มีนาคม พ.ศ. 2568 พรรคพลังปวงชนไทย ได้จัดประชุมใหญ่สามัญประจำปี 2568 ที่อาคารสุขอนันต์ มีวาระสำคัญคือการแก้ไขข้อบังคับพรรค เปลี่ยนโลโกพรรค และเปลี่ยนแปลงชื่อพรรคเป็น ปวงชนไทย พร้อมกับเลือกตั้งคณะกรรมการบริหารพรรคชุดใหม่ โดยนายเอกสิทธิ์ยังคงได้รับเลือกเป็นหัวหน้าพรรค ส่วนตำแหน่งเลขาธิการพรรคตกเป็นของ ภูชิสส์ ศรีเจริญ อดีตเลขาธิการพรรคไทยก้าวหน้า
การเลือกตั้ง.
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 พรรคพลังปวงชนไทยส่งผู้สมัครในระบบแบ่งเขตทั้งหมด 273 เขต และระบบบัญชีรายชื่อ 62 คน ไม่ได้รับการเลือกตั้งในระบบแบ่งเขตแม้แต่ที่นั่งเดียว แต่สามารถรวบรวมคะแนนเสียงจนสามารถได้รับจัดสรร สส. ในระบบบัญชีรายชื่อ จำนวน 1 ที่นั่ง คือ นายนิคม บุญวิเศษ หัวหน้าพรรค
หลังการจัดตั้งรัฐบาลของพรรคพลังประชารัฐ และสนับสนุนพลเอก ประยุทธ์ จันทร์โอชา เป็นนายกรัฐมนตรี พรรคพลังปวงชนไทย ได้เข้าร่วมกับพรรคฝ่ายค้าน ซึ่งนำโดยพรรคเพื่อไทย ในวันที่ 2 กุมภาพันธ์ พ.ศ. 2566 นิคมได้ยื่นหนังสือลาออกจากสมาชิกพรรคทำให้พ้นจากตำแหน่งหัวหน้าพรรคและคณะกรรมการบริหารพรรคชุดปัจจุบันต้องพ้นจากตำแหน่งทั้งคณะ และส่งผลให้ พันธุ์ศักดิ์ ซาบุ นายทะเบียนสมาชิกพรรคซึ่งอยู่ในบัญชีรายชื่อลำดับที่ 6 ได้เลื่อนขึ้นมาเป็น ส.ส. แทน